
A helyszíni bírság korszerűsítése

REZÜMÉ
A rendőri hivatás is azon hivatások körébe tartozik, ahol a szolgálatot teljesítő rendőrök napi szinten az állampolgárokkal foglalkoznak, mely tevékenység igen szerteágazó. A figyelmeztetéstől kezdve a szabálysértések szankcionálásán át egészen a bűncselekmények megelőzésében, felderítésében, megakadályozásában nyilvánul meg. Ezekből a kihívásokból és sokszínűségből eredően kiemelkedőnek kell lenniük a kommunikációs készségeknek, kiváltképp, mivel jelentős mértékben befolyásolhatja egy helyszíni bírság kitöltésének az eredményességét és mikéntjét.
Napjainkban jellemzőek a kisebb fokú jogsértések, amit szabálysértés formájában követnek el az emberek. Ezeket legtöbbször helyszíni bírság formájában szankcionálják. Pályamunkámban kitekintek e bírságolás történelmére és fejlődésének mérföld köveire, illetve annak stagnálására. Elemzem az aktuális rendszert és annak hibáit, ezen felül részletezem a problémaforrásokat és azok következményeit. Feltételezésem szerint a helyszíni bírságolás elavult és korszerűtlen a jelenlegi analóg formájában. A Rendőrség állományának tagjai is alátámasztották ezt, egy általam összeállított kérdőív kitöltése során, valamint két interjúalanyom is konstatálta a problémák meglétét. Felvetésem bizonyosságát további éves és havi statisztikák is megerősítik. Fejlesztési ötletemmel megoldást kínálok a jelenlegi rendszer hibáira, hiszen az a rohamosan digitalizálódó világ tempóját követné. Pályamunkámban egy gyors, egyszerű és felhasználóbarát alkalmazás létrehozását kezdeményezem, ami a napjainkban is elérhető és használatban lévő technikai eszközökkel kompatibilis lenne. Továbbá alkalmazkodna a jelen kor felgyorsult világához, valamint digitális módon történő kitöltés esetén, hozzá járulna egy lépéssel egy környezettudatosabb, rendőrség irányába, amely nem csak a természet, hanem a jövő generációjának is kiemelkedően fontos és követendő példa.
Eredményeim tekintetében, megállapítható az, hogy a helyszíni bírság papír alapú kitöltése a 21. században ahol a világ és az adminisztráció az online, kibertérben zajlik, elavult.



